***NG GEMEENTE HARTENBOS - ONS ROEPING VERHAAL***

Hartenbos Gemeente het in 1962 afgestig van Mosselbaai Moedergemeente. Ons is dus vanjaar 60 jaar jonk! Aanvanklik was Hartenbos ‘n gemeente vir mense wat by die see kom aftree. Mettertyd het die aftree plekkie gegroei en ‘n dorp geword. Die afgelope tien jaar het Hartenbos uit sy nate gebars! Al meer mense, veral uit die binneland, het hier kom woon. Nuwe woonbuurte skiet soos paddastoele op! Die verkeer op ons paaie lyk nou al soos stadsverkeer.

Dit is deesdae ook nie net ouer mense wat kom aftree nie. Jonger mense kies ook om hier te kom woon. Ons Laerskool is tot oorlopens toe vol en ons sien al hoe meer jong gesinne met kinders in die huis, wat hier kom woon. Ons gemeente deel ook in hierdie seën! Ons het ‘n groot invloei van nuwe intrekkers waaronder ‘n groot getal jong gesinne. Ons omgewing het verander en sal nog meer verander. Daarmee saam is die gemeente ook besig om te verander.

Ons vinnig veranderende konteks het ons een belangrike vraag laat vra: “Wat is God se wil vir Hartenbos gemeente in hierdie nuwe konteks?” Die soeke na God se wil bring ons natuurlik by ons ROEPING. Die gemeente het hierdie vraag telkens deur haar geskiedenis gevra. Ons vorige roeping was: ***“Geseënd om te seën.”*** Die gemeente het 15 jaar met hierdie wonderlike roeping geleef. Ons leiers het egter geoordeel dat, gegewe die groot verandering buite en binne die gemeente, ons weer ons roeping moet heroorweeg. God het ons vir ‘n jaar lank gelei om sy wil vir ons gemeente in gebed en Skrif studie te soek. Dit was ‘n wonderlike reis! Ons het die volgende geformuleer:

GOD ROEP HARTENBOS GEMEENTE:

* Om in afhanklikheid te BID vir die openbaring van sy wil.
* Om onder leiding van die Heilige Gees sy wil te ONDERSKEI.
* Om met blydskap en dankbaarheid VRUG te dra deur goeie werke.
* SODAT: JESUS SE LIG in en deur ons in die wêreld kan skyn.

Onlangs het die Here vir ons sy wil duidelik gemaak en ons kon dit as volg herformuleer:

Hartenbos gemeente....

***SKYN JESUS SE LIG!***

* **Sodat ons gemeenskap en die wêreld die Lig kan ken**
* **Geanker in Jesus, die Ligbron wat lewe gee.**

Enkele opmerkings oor ons Roeping: Dit is Jesus se lig wat deur ons moet skyn, nie ons eie liggies nie! Daarom: ***Skyn Jesus se lig!*** Waarom is dit nodig? Sodat die gemeenskap en die wêreld waarin ons woon en waarheen God ons stuur, ook die Lig (Jesus self!) kan KEN (nie net sien nie!). Hoe is ons in staat om sy lig te laat skyn? Want ons is GEANKER in Jesus. Hy is ons BRON van lig, en sy lig bring nuwe LEWE in mense se lewens.

Die formulering van ‘n gemeente se roeping is nie ‘n projek wat afgehandel word nie, maar eerder ‘n voortdurende proses om God se wil te onderskei. Onlangs het ons ons roepingsverklaring uitgebrei met ‘n missiestelling (hoe ons ons roeping wil uitleef). Dit lui so: ***Om Jesus se gesindheid en voorbeeld teenoor almal uit te leef.***

Ons het ook ‘n aantal waardes geformuleer waaraan ons as gemeente ons graag wil verbind. Ons is:

1. Biddend (ons leef in biddende afhanklikheid van God)

2. Opofferend (ons gee onsself vir God en ons medemens se belange, al kos dit wat)

3. Inklusief (ons is gelyk voor die Here en sluit almal in)

4. Gehoorsaam (ons wil doen wat God van ons vra in sy Woord. Ons bid dat Hy ons daarmee sal help)

5. Deernisvol (ons het begrip en empatie met ons medemens. Ons help en vergewe mekaar)

6. Eietyds (ons innoveer voortdurend en pas aan om relevant te bly vir die tyd waarin ons leef)

7. Gasvry (ons verwelkom almal vriendelik met ‘n glimlag en ope arms)

Waarom het ‘n gemeente ‘n “roeping” nodig? Wel, dit help ons om te fokus. Dit is soos die lense van ‘n bril wat jou help om duideliker te sien. Deur die lense van ons roeping sien ons God se wil vir ons gemeente binne ons nuwe konteks, duideliker. Dit bind ook mense saam om een doel na te streef: ***Ons skyn Jesus se lig, en ons wil dit doen deur Jesus se gesindheid en voorbeeld teenoor almal uit te leef!*** Dit is waartoe Hartenbos gemeente geroep is; waartoe ons onsself verbind en waarmee ons wil besig wees in al ons aksies en bedienings.

Ons glo dus dat God ons in hierdie tyd en omstandighede as gemeente roep en stuur met ‘n opdrag: Skyn Jesus se lig! Ons nooi almal om saam met ons opgewonde te wees en ons te verbind om op alle terreine van ons lewe Jesus se lig uit te straal deur ons woorde en veral deur ons dade. Kom ons gaan saam op hierdie reis om Jesus se Lig te laat skyn in ‘n dikwels donker wêreld.